I alt havde den litauiske mand 3117 pantflasker med falsk returpantstregkode.

Politiet i Silkeborg måtte mandag rykke ud til en bedragerisag, hvor en mand forsøgte at snyde en flaskeautomat.

Sagen udspillede sig i Rema 1000 på Funder Bygade i Funder, hvor personalet tilbageholdt en litauisk mand, fordi de fandt det mistænkeligt, at han stoppede mange flasker i flaskeautomaten.

Han har påsat en falsk returpantstregkode, så han får tre kroner pr. flaske Flemming Just, vagthavende ved politiet i Silkeborg

- Det viser sig, at de flasker, han stopper i flaskeautomaten, er uden værdi i det danske returpantsystem. Men han har påsat en falsk returpantstregkode, så han får tre kroner pr. flaske. Han ender med at pante flasker med falsk returpantstregkode for 324 kroner i butikken, oplyser vagthavende ved politiet i Silkeborg Flemming Just til tvmidtvest.dk.

Yderligere flasker for over 9000 kroner

De 108 flasker med falsk stregkode var ikke de eneste, som politiet fandt.

- I hans bil finder man så 23 sorte affaldssække med yderligere i alt 3009 flasker, der alle sammen er påmonteret stregkode til tre kroner, siger den vagthavende.

De i alt 3117 flasker kunne have indbragt manden i alt 9351 kroner.

Manden fremstilles i grundlovsforhør ved Retten i Viborg tirsdag.